

# Výzva na predloženie ponuky na zákazku „Nosný systém MHD 2. – Oznámenie o zmene navrhovanej činnosti podľa zákona č. 24/2006 Z. z. o posudzovaní vplyvov na životné prostredie“ [[1]](#footnote-1)

Hlavné mesto Slovenskej republiky Bratislava (ďalej len „verejný obstarávateľ“) uskutočňuje výber dodávateľa na predmet zákazky: „**Nosný systém MHD 2. – Oznámenie o zmene navrhovanej činnosti podľa zákona č. 24/2006 Z. z. o posudzovaní vplyvov na životné prostredie**“ podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len „ZVO“).

## Základné informácie

Verejný obstarávateľ: Hlavné mesto SR Bratislava, Primaciálne nám. 1, 814 99 Bratislava

## Opis predmetu zákazky

Hlavné mesto SR Bratislava plánuje realizovať projekt výstavby „Nosný systém MHD, 2. časť Bosákova ulica – Janíkov dvor“. V roku 2016 bol projekt posúdený procesom EIA a v roku 2017 bolo vypracované  Záverečné stanovisko Okresného úradu Bratislava. Na základe viacerých pripomienok dotknutých účastníkov konania a rozhodnutia nového vedenia mesta Bratislava došlo k úprave projektovej dokumentácie. Z uvedeného dôvodu je potrebné vykonať zmenu navrhovanej činnosti prostredníctvom Oznámenia.

Informácie k projektu výstavby „Nosný systém MHD, 2. časť Bosákova ulica – Janíkov dvor“: Predmetom je vybudovanie dvojkoľajnej električkovej trate. Električková trať s rozchodom 1000 mm je umiestnená v intraviláne mesta a prechádza jedným katastrálnym územím Mestskej časti Bratislava – Petržalka. Trasa je situovaná v koridore pôvodne plánovanej stavby rýchlodráhy v dĺžke cca 4,2 km. Úsek trate sa začína za Bosákovou ulicou a končí v lokalite Janíkov Dvor v priestoroch bývalého roľníckeho družstva. Trasa je situovaná severo-južným smerom. Je navrhovaná na samostatnom telese, z väčšej časti lemovaná zeleným pásom a cyklotrasou.

Predmetom tejto zákazky je vypracovanie Oznámenia o zmene navrhovanej činnosti podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon o posudzovaní vplyvov na ŽP“) a podľa súvisiacich všeobecne záväzných právnych predpisov pre pripravovaný projekt výstavby „Nosný systém MHD, 2. časť Bosákova ulica – Janíkov dvor“.

Predmetom zákazky sú taktiež konzultácie a prerokovanie  tohto Oznámenia o zmene navrhovanej činnosti s účastníkmi procesu posudzovania, dotknutými orgánmi, najmä s Ministerstvom životného prostredia SR, obvodným úradom odbor životného prostredia, obcou, orgánom na úseku hygieny a ďalšími príslušnými ministerstvami, ako aj prípadne s ďalšími subjektmi. Úspešný uchádzač bude na základe plnomocenstva v plnom rozsahu zastupovať a vykonávať všetky potrebné úkony za verejného obstarávateľa v správnom konaní (zisťovacie konanie) až po vydanie právoplatného rozhodnutia, ktoré bude výsledkom predmetného správneho konania.

Predmetom zákazky je aj zapracovanie prípadných doplnení, zmien a pripomienok Oznámenia o zmene navrhovanej činnosti, v prípade, ak ich potreba vyplynie zo strany dotknutých subjektov a orgánov v správnom konaní. O každom doplnení, zmene a pripomienke, ktoré je potrebné zapracovať bude úspešný uchádzač povinný informovať verejného obstarávateľa ešte pred ich uskutočnením.

Predmetom zákazky je taktiež účasť na verejnom prerokovaní a vyhotovenie záznamu z verejného prerokovania Oznámenia o zmene navrhovanej činnosti.

Účelom Oznámenia o zmene navrhovanej činnosti je podať dostatok informácií o zmene navrhovanej činnosti príslušnému orgánu, ktorý je povinný vydať vyjadrenie, či taká zmena môže mať podstatný nepriaznivý vplyv na životné prostredie.

Vydanie vyjadrenia o zmene príslušným orgánom bude potrebné aj k Žiadosti o nenávratný finančný príspevok na tento projekt, nakoľko financovanie výstavby projektu je plánované z prostriedkov Európskej únie prostredníctvom Operačného programu Integrovaná infraštruktúra.

Aktuálna projektová dokumentácia v stupni DÚR, technické správy a  prípadne ďalšie požadované doklady k stavbe „Nosný systém MHD, 2. časť Bosákova ulica – Janíkov dvor“ budú poskytnuté až úspešnému uchádzačovi v tomto verejnom obstarávaní ako súčasť vystavenej objednávky.

Verejný obstarávateľ požaduje dodať predmet zákazky v nasledovných termínoch:

Spracovanie Oznámenia o zmene navrhovanej činnosti do 45 dní odo dňa doručenia podkladov a objednávky úspešnému uchádzačovi.

Spracovanie prípadných zmien, doplnení alebo pripomienok Oznámenia o zmene navrhovanej činnosti v lehotách určených všeobecne záväznými právnymi predpismi alebo v lehotách určených príslušnými orgánmi tak, aby nedochádzalo k prieťahom v konaní.

Úspešný uchádzač bude zodpovedať za vzniknutú škodu verejnému obstarávateľovi v súvislosti s nesplnením povinností vyplývajúcich zo všeobecne záväzných právnych predpisov v stanovených lehotách.

## Identifikácia predmetu obstarávania podľa CPV kódov

71313000-5 Poradenské služby pre oblasť environmentálneho inžinierstva

71313400-9 Posudzovanie vplyvu na životné prostredie v súvislosti so stavbami

## Predpokladaná hodnota zákazky

V zmysle Metodického usmernenia Úradu pre verejné obstarávanie č.: 10801-5000/2018, ako aj podľa platnej Príručky MPaRV SR pre daný Operačný program EŠIF, časť 4.3.2, bod 4, budú cenové ponuky predložené v tejto súťaži slúžiť aj na stanovenie PHZ.

## Rozdelenie predmetu obstarávania na časti

Zákazka nie je rozdelená na časti.

## Typ zmluvného vzťahu

Plnenie zákazky bude uskutočnené na základe **objednávky** vystavenej verejným obstarávateľom, pričom vystavená faktúra zo strany poskytovateľa služby musí obsahovať všetky náležitosti daňového dokladu podľa zákona č. 222/2004 Z. z. o dani z pridanej hodnoty v znení neskorších predpisov.

Poskytovateľ bude fakturovať:

70% z celkovej ceny po podaní Oznámenia o zmene navrhovanej činnosti príslušnému orgánu

30% z celkovej ceny po nadobudnutí právoplatnosti rozhodnutia príslušného orgánu

## Miesto a čas dodania zákazky

|  |  |
| --- | --- |
| **Miesto:** | Primaciálne nám. č. 1, 814 99 Bratislava |
| **Čas:** | Vypracovanie Oznámenia o zmene navrhovanej činnosti do 45 dní odo dňa vystavenie objednávky |

## Hlavné podmienky financovania

Predmet zákazky bude financovaný z rozpočtu Hlavného mesta Slovenskej republiky Bratislavy na základe faktúry. Faktúra bude mať 30-dňovú lehotu splatnosti odo dňa jej doručenia. Platba bude realizovaná bezhotovostným platobným príkazom. Neposkytuje sa preddavok ani zálohová platba. Výsledná cena predmetu zákazky musí zahŕňať všetky náklady spojené s poskytnutím požadovaného plnenia predmetu zákazky.

## Podmienky účasti uchádzačov

Vyžaduje sa splnenie podmienok účasti osobného postavenia:

1. podľa § 32 ods. 1 písm. e) ZVO, t. j. uchádzač musí byť oprávnený poskytovať služby, ktoré sú predmetom zákazky.
2. podľa § 32 ods. 1 písm. f) ZVO, t. j. že uchádzač nemá uložený zákaz účasti vo verejnom obstarávaní.

Splnenie podmienok účasti uchádzač **preukazuje** **čestným vyhlásením**, ktoré je súčasťou prílohy č. 1 tejto výzvy.

## Požiadavky na úspešného uchádzača

Úspešný uchádzač bude vyzvaný na predloženie fotokópie Osvedčenia o odbornej spôsobilosti v rozsahu činností, ktoré sú predmetom tejto zákazky podľa § 61 ods. 8 zákona z o posudzovaní vplyvov na ŽP.

## Komunikácia a vysvetľovania

Komunikácia medzi verejným obstarávateľom a záujemcami/uchádzačmi sa uskutočňuje v štátnom (slovenskom) jazyku výhradne prostredníctvom IS JOSEPHINE, prevádzkovaného na elektronickej adrese: https://josephine.proebiz.com/sk/. Tento spôsob komunikácie sa týka akejkoľvek komunikácie a podaní medzi verejným obstarávateľom a záujemcami/uchádzačmi počas celého procesu verejného obstarávania.

Každý hospodársky subjekt/záujemca má možnosť registrovať sa do systému JOSEPHINE pomocou hesla alebo pomocou občianskeho preukazu s elektronickým čipom a bezpečnostným osobnostným kódom (eID). Samostatný dokument Technické nároky systému JOSEPHINE si môžete stiahnuť [TU](https://store.proebiz.com/docs/josephine/sk/Technicke_poziadavky_sw_JOSEPHINE.pdf).

Predkladanie ponúk je pri zákazkách s nízkou hodnotou umožnené aj neautentifikovaným hospodárskym subjektom.

[Skrátený návod registrácie](https://store.proebiz.com/docs/josephine/sk/Manual_registracie_SK.pdf) rýchlo a jednoducho prevedie procesom registrácie v systéme na elektronizáciu verejného obstarávania JOSEPHINE, vrátane opisu základných obrazoviek systému.

Ak je odosielateľom zásielky verejný obstarávateľ, tak záujemcovi, resp. uchádzačovi bude na ním určený kontaktný e-mail (zadaný pri registrácii do systému JOSEPHINE) bezodkladne odoslaná informácia, že k predmetnej zákazke existuje nová zásielka/správa. Záujemca, resp. uchádzač sa prihlási do systému a v komunikačnom rozhraní zákazky bude mať zobrazený obsah komunikácie – zásielky, správy. Záujemca, resp. uchádzač si môže v komunikačnom rozhraní zobraziť celú históriu o svojej komunikácií s verejným obstarávateľom.

Ak je odosielateľom informácie záujemca, resp. uchádzač, tak po prihlásení do systému a predmetnej zákazky môže prostredníctvom komunikačného rozhrania odosielať správy a potrebné prílohy verejnému obstarávateľovi. Takáto zásielka sa považuje za doručenú verejnému obstarávateľovi okamihom jej odoslania v systéme JOSEPHINE v súlade s funkcionalitou systému.

Verejný obstarávateľ odporúča záujemcom, ktorí chcú byť informovaní o prípadných aktualizáciách týkajúcich sa konkrétnej zákazky prostredníctvom notifikačných e-mailov, aby v danej zákazke zaklikli tlačidlo „ZAUJÍMA MA TO“ (v pravej hornej časti obrazovky).

[Skrátený návod](https://store.proebiz.com/docs/josephine/sk/Skrateny_navod_ucastnik.pdf) rýchlo a jednoducho prevedie uchádzača procesom prihlásenia, posielania správ a predkladaním ponúk v systéme na elektronizáciu verejného obstarávania JOSEPHINE. Pre lepší prehľad uchádzač nájde tiež opis základných obrazoviek systému. V prípade potreby je možné kontaktovať linku podpory Houston PROEBIZ.

## Predkladanie ponúk

|  |  |
| --- | --- |
| **Lehota:** | **29.07.2020 do 15:00 hod.** |
| **Spôsob:** | Prostredníctvom IS Josephine na nasledovnej adrese zákazky:  <https://josephine.proebiz.com/sk/tender/8061/summary> |
| **Obsah ponuky:** | Riadne vyplnená a podpísaná príloha č. 1. |

Ponuka sa považuje za doručenú až momentom jej doručenia (nie odoslania) verejnému obstarávateľovi v systéme Josephine. Verejný obstarávateľ odporúča uchádzačom predkladať ponuku v dostatočnom časovom predstihu, obzvlášť v prípade dátovo objemnejších príloh, aby sa upload, odoslanie a doručenie ponuky uskutočnili pred uplynutím lehoty.

## Kritériá na vyhodnotenie ponúk

Kritériom na vyhodnotenie ponúk je **najnižšia cena celkom v eur s DPH**.

V prípade rovnosti predložených cenových ponúk budú vyzvaní tí uchádzači, ktorí predložili najnižšie cenové ponuky, aby ich v lehote nie kratšej ako jeden pracovný deň upravili smerom nadol, prípadne potvrdili ich aktuálnu výšku. Úspešným sa stane uchádzač s najnižšou cenovou ponukou po uplynutí danej lehoty.

## Ďalšie informácie

1. Verejný obstarávateľ vyzve uchádzača s najnižšou ponukovou cenou na predloženie dokladov nevyhnutných na overenie splnenia tých podmienok účasti, ktoré si nevie verejný obstarávateľ overiť sám z verejne prístupných zdrojov (napr. na predloženie originálu alebo osvedčenej kópiedokladu o oprávnení podnikať nie staršieho ako tri mesiace – živnostenské oprávnenie alebo výpis zo živnostenského registra alebo iné než živnostenské oprávnenie, vydané podľa osobitných predpisov alebo výpis z obchodného registra, príp. registra právnických osôb a podnikateľov). V prípade, že uchádzač s najnižšou cenou nepreukáže splnenie podmienok účasti, verejný obstarávateľ môže vyzvať uchádzača druhého v poradí. Tento postup môže verejný obstarávateľ opakovať.
2. Verejný obstarávateľ označí za úspešného uchádzača s najnižšou cenou, ktorý preukázal splnenie stanovených podmienok účasti a požiadaviek na predmet zákazky.
3. Informácia o výsledku procesu obstarávania a vyhodnotenia cenových ponúk bude uchádzačom zaslaná elektronicky.
4. Verejný obstarávateľ si vyhradzuje právo neprijať žiadnu ponuku. O takomto postupe bude verejný obstarávateľ uchádzačov informovať spolu s odôvodnením.

V Bratislave, dňa 10.07.2020

Mgr. Michal Garaj

Vedúci oddelenia verejného obstarávania

**Zoznam príloh:**

**Príloha č. 1** – Návrh na plnenie kritérií

**Príloha č. 2** – Záverečné stanovisko Okresného úradu Bratislava č. OÚ-BA-OSZP3-2017/004243/SIA/V-EIA-ZS zo dňa 27.06.2017

**Príloha č. 3** – Mapa trasovania električkovej trate „Nosný systém MHD, 2. časť Bosákova ulica – Janíkov dvor“

1. Interné číslo výzvy: MAGS OVO 53567/2020 [↑](#footnote-ref-1)